Samstarfssamningur Norðuráls við KFÍA endurnýjaður Fyrir leik Skagamanna og Keflvíkinga í Pepsídeildinni sl. mánudag fór fram athöfn í félagsaðstöðu ÍA á Jaðarsbökkum . Þar var endurnýjaður samstarfssamningur Norðuráls og Knattspyrnufélags ÍA til næstu fimm ára , eða til loka árs 2017 . Norðurál hefur verið styrktaraðili ÍA frá því fyrirtækið hóf starfsemi á Grundartanga 1998 og aðalstyrktaraðili við fótboltann á Akranesi síðustu árin eða frá árinu 2010 . Ragnar Guðmundsson forstjóri Norðuráls sagði einmitt í tilefni undirritunarinnar , reyndar í gamansömum tón , að Norðurál hafi í langan tíma langað til að vera í fararbroddi þeirra fyrirtækja sem styðja við öflugt og gott ungmenna - og íþróttastarf tengt fótboltabænum Akranesi , en ekki komist að fyrir bönkunum fyrir hrunið . Þórður Guðjónsson framkvæmdastjóri KFÍA sagði einkar mikilvægt að eiga sterkan bakhjarl eins og Norðurál , til að standa undir gæðum bæði í yngri flokkastarfi og til að halda úti öflugum meistaraflokkum hjá konum og körlum . Það væru einmitt styrktaraðilar eins og Norðurál sem gerði ÍA þetta kleift og góður vitnisburður um það væri nýafstaðið og velheppnað Norðurálsmót yngstu knattspyrnumannanna í landinu .